作者:李震
標題:賀新郎
內容:樓據湖山背。倚高寒、塵飛不到，越山相對。老月騰輝群動息，獨坐清分沆瀣。更滿聽、潮聲澎湃。醉裡詩成神鬼泣，景蒼涼、又在新詩外。渾忘卻、功名債。憑誰妙筆能圖繪。羨中郎、前身摩詰，宛然心會。拈出清宵無限意，半幅溪藤光怪。方信有、人間仙界。雲淡天低奇絕處，笑僧殊、未識丹青在。留此軸，誇千載。